لارڈ لٹن

رابرٹ بلور لٹن، فرسٹ ارل آف لٹن المعروف لارڈ لٹن  (پیدائش: 8 نومبر 1831ء - وفات: 24 نومبر 1891ء) برطانوی سیاست دان، سفارت کار اور شاعر تھے۔انہوں نے 12 اپریل 1876ء سے 8 جون 1880ء تک ہندوستان کے وائسرائے اور گورنر جنرل کی خدمات انجام دیں۔ انہیں کے دور ملکہ وکٹوریہ نے قیصرہ ہند کا لقب اختیار کیا۔ وہ مشہور انگریز شاعر اور ناول نگار بلور لٹن کے بیٹے تھے۔

حالات زندگی 
رابرٹ بلور لٹن 8 نومبر 1831ء کو لندن، انگلستان میں پیدا ہوئے۔ 1850ء سے 1875ء تک وہ مختلف سفارتی عہدوں پر معمور رہے اور اس کے بعد وزیر اعظم برطانیہ بینجمن ڈزرائیلی نے انہیں ہندوستان کا وائسرائے مقرر کیا۔ یہ جنگ آزادی 1857ء کے بعد کا پُر آشوب دور تھا جب برطانوی حکومت ہندوستان میں اپنی جڑیں مضبوط کرنے، اپنے حلیف اور دوست پیدا کرنے میں مصروف تھی۔ ان میں پہلا قدم دیسی راجواڑوں کی طرف تھا جنہیں پہلے اس کا یقین دلایا گیا کہ ان کی سرحدیں محفوظ رہیں گی اور ہر قسم کے بیرونی حملوں سے ان کی حفاظت کی جائے گی اور اس کے عوض وہ ضرورت پڑنے پر انگریز حکومت کا ساتھ دیں گے۔ ساتھ ہی ساتھ انہیں اندرونی معاملات میں کافی خود مختاری بھی دی گئی۔ دوسرے مختلف صوبوں خاص طور پر یونائیٹڈ پروونسز اور پنجاب وغیرہ میں زمینداروں اور جاگیرداروں کو بھی حفاظت کی ضمانت دی گئی اور اپنی رعایا پر انہیں پورا اختیار دیا گیا۔ اس پالیسی کو عملی جامہ پہنانے کا کام لارڈ لٹن کو ہی تفویض ہوا۔ اپنے وائسرائے رہنے کے زمانے میں انہیں افغانوں سے بھی معرکہ آرا ہونا پڑا اور اس کے صلہ میں انہیں 1880ء میں ارل کا خطاب دیا گیا۔ 1887ء سے 1891ء تک وہ فرانس میں برطانیہ کے سفیر کے عہدے پر تعینات رہے۔ انہوں نے اپنی شاعری کے مجموعے بھی شائع کیے اور اپنے باپ کی سوانح عمری بھی لکھی جو 1883ء میں شائع ہوئی۔ لارڈ لٹن 24 نومبر 1891ء کو پیرس، فرانس میں وفات پا گئے۔

حوالہ جات 

1831ء کی پیدائشیں
1891ء کی وفیات
وائسرائے ہند
مملکت متحدہ کی پریوی کونسل کے ارکان
مملکت متحدہ کے سفرا برائے فرانس
مملکت متحدہ کے سفرا برائے پرتگال
کامنز زمرہ جس کا ربط ویکی ڈیٹا پر ہے
برطانوی ہند میں 1870ء کی دہائی
برطانوی ہند میں 1880ء کی دہائی
یونیورسٹی آف بون کے فضلا